Document ID: 32007R0536

KOMMISSIONENS FORORDNING (EF) Nr. 536/2007
af 15. maj 2007
om åbning og forvaltning af et importtoldkontingent, der er tildelt Amerikas Forenede Stater, for fjerkrækød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød (1), særlig artikel 6, stk. 1, og
ud fra følgende betragtninger:
(1)
Efter aftalen i form af brevveksling mellem Det Europæiske Fællesskab og Amerikas Forenede Stater i henhold til artikel XXIV, stk. 6, og artikel XXVIII i den almindelige overenskomst for told og udenrigshandel (GATT) 1994 med hensyn til ændringer af indrømmelserne i Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks lister i tilslutning til disse landes tiltrædelse af Den Europæiske Union (2), der blev godkendt ved Rådets afgørelse 2006/333/EF (3), skal Amerikas Forenede Stater tildeles et særligt toldkontingent for import af 16 665 tons fjerkræ.
(2)
Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (4) og Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (5) skal anvendes, medmindre andet er fastsat i nærværende forordning.
(3)
Kommissionens forordning (EF) nr. 1232/2006 af 16. august 2006 om åbning og forvaltning af et importtoldkontingent, der er tildelt USA, for fjerkrækød (6) skal ændres i betydeligt omfang. Forordning (EF) nr. 1232/2006 bør derfor ophæves og afløses af en ny forordning.
(4)
For at sikre, at importen foregår regelmæssigt, bør kontingentperioden fra 1. juli til 30. juni det følgende år fordeles på flere delperioder. Forordning (EF) nr. 1301/2006 begrænser under alle omstændigheder licensernes gyldighedsperiode til den sidste dag i kontingentperioden.
(5)
Toldkontingentet bør forvaltes på basis af importlicenser. Med henblik herpå bør der fastsættes nærmere regler for indgivelse af ansøgninger, og hvilke oplysninger der skal anføres i ansøgningerne og licenserne.
(6)
På grund af risikoen for spekulation i forbindelse med ordningen i fjerkrækødsektoren bør der fastlægges klare betingelser for de erhvervsdrivendes adgang til den.
(7)
For at toldkontingenterne kan blive forvaltet korrekt, bør det fastsættes, at der skal stilles en sikkerhed på 20 EUR/100 kg i forbindelse med importlicenserne.
(8)
Af hensyn til de erhvervsdrivende bør det fastsættes, at Kommissionen bestemmer, hvilke ikke-udnyttede mængder der kan overføres til den følgende delperiode, jf. artikel 7, stk. 4, i forordning (EF) nr. 1301/2006.
(9)
Adgang til toldkontingentet forudsætter, at der forelægges et oprindelsescertifikat, som de amerikanske myndigheder har udstedt i henhold til Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (7).
(10)
Foranstaltningerne i denne forordning er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
1. Toldkontingentet i bilag I åbnes for import af fjerkrækødprodukter med oprindelse i Amerikas Forenede Stater og henhørende under de i bilag I nævnte KN-koder.
Toldkontingentet åbnes på årsbasis for perioden 1. juli til 30. juni det følgende år.
2. Mængde, toldsats og løbenummer for toldkontingentet i stk. 1 er fastsat i bilag I.
Artikel 2
Bestemmelserne i forordning (EF) nr. 1291/2000 og (EF) nr. 1301/2006 anvendes, medmindre andet er fastsat i nærværende forordning.
Artikel 3
Den årlige kontingentmængde fordeles som følger på fire delperioder:
a)
25 % i perioden 1. juli til 30. september
b)
25 % i perioden 1. oktober til 31. december
c)
25 % i perioden 1. januar til 31. marts
d)
25 % i perioden 1. april til 30. juni.
Artikel 4
1. Med henblik på anvendelsen af artikel 5 i forordning (EF) nr. 1301/2006 skal importlicensansøgere ved forelæggelsen af den første ansøgning for en given kontingentperiode dokumentere, at de i hver af de to perioder, der er omhandlet i artikel 5, har importeret eller eksporteret mindst 50 tons produkter omfattet af forordning (EØF) nr. 2777/75.
2. Licensansøgningerne kan omfatte flere produkter henhørende under forskellige KN-koder og med oprindelse i USA. I så fald skal alle KN-koder anføres i rubrik 16 og varebeskrivelserne i rubrik 15 i licensansøgningen og licensen.
Licensansøgningen skal omfatte mindst 10 tons og højst 10 % af den disponible mængde for den pågældende delperiode.
3. Licenserne forpligter til at importere fra Amerikas Forenede Stater.
Licensansøgningen og licensen skal indeholde følgende:
a)
i rubrik 8 en angivelse af oprindelseslandet
b)
i rubrik 20 en af de i bilag II, del A, nævnte angivelser.
Licensen indeholder i rubrik 24 en af de angivelser, der er anført i bilag II, del B.
Artikel 5
1. Licensansøgningen kan kun indgives i løbet af de første syv dage af måneden før hver delperiode, jf. artikel 3.
2. Der stilles en sikkerhed på 20 EUR/100 kg i forbindelse med indgivelsen af en licensansøgning.
3. Senest den femte dag efter udløbet af perioden for indgivelse af ansøgninger meddeler medlemsstaterne Kommissionen den samlede mængde, der er ansøgt om, udtrykt i kg.
4. Licenserne udstedes fra den syvende og senest den ellevte arbejdsdag efter udløbet af meddelelsesperioden, jf. stk. 3.
5. Kommissionen fastslår i givet fald de mængder, der ikke er indgivet ansøgning om, og som automatisk overføres til den mængde, der fastsættes for den efterfølgende delperiode.
Artikel 6
1. Uanset artikel 11, stk. 1, andet afsnit, i forordning (EF) nr. 1301/2006 underretter medlemsstaterne inden udgangen af den første måned i delperioden Kommissionen om de samlede mængder, udtrykt i kg, der omfattes af licenser, de har udstedt, jf. nævnte forordnings artikel 11, stk. 1, litra b).
2. Inden udgangen af den fjerde måned efter hver årsperiode meddeler medlemsstaterne Kommissionen, hvilke mængder der faktisk er overgået til fri omsætning i henhold til denne forordning i løbet af den pågældende periode, udtrykt i kg.
3. Uanset artikel 11, stk. 1, andet afsnit, i forordning (EF) nr. 1301/2006 underretter medlemsstaterne Kommissionen om de mængder, der omfattes af ubenyttede eller delvis benyttede importlicenser - første gang samtidig med ansøgningen for den sidste delperiode og anden gang inden udgangen af den fjerde måned efter hver årsperiode.
Artikel 7
1. Uanset artikel 23 i forordning (EF) nr. 1291/2000, er importlicenserne gyldige i 150 dage fra den første dag i den delperiode, de er udstedt for.
2. Med forbehold af artikel 9, stk. 1, i forordning (EF) nr. 1291/2000 kan rettigheder, der følger af licenserne, kun overdrages til modtagere, der opfylder betingelserne for støtteberettigelse, jf. artikel 5 i forordning (EF) nr. 1301/2006 og artikel 4, stk. 1, i nærværende forordning.
Artikel 8
Adgang til toldkontingentet er betinget af, at der forelægges et oprindelsescertifikat, som er udstedt af de amerikanske myndigheder i henhold til artikel 55 til 65 i forordning (EØF) nr. 2454/93. Oprindelsen af de af denne forordning omfattede produkter bestemmes efter gældende EF-regler.
Artikel 9
Forordning (EF) nr. 1232/2006 ophæves.
Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag III.
Artikel 10
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. juni 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 15. maj 2007.

Labels: 3
17
18